IVL คลอดหุ้นกู้ 3 ชุด มูลค่า 9 พันลบ. นำเงินขยายธุรกิจ-รีไฟแนนซ์
IVL คลอดหุ้นกู้ 3 ชุด มูลค่า 9 พันลบ. นำเงินขยายธุรกิจ-รีไฟแนนซ์
27 พ.ย. 2563

บริษัท อินโดรามา เวนเจอร์ส จำกัด (มหาชน) หรือ IVL แจ้งการออกหุ้นกู้วงเงินครั้งที่ 1/2563 รวม 9 พันล้านบาท เสนอขายผู้ลงทุนสถาบัน และ/หรือ ผู้ลงทุนรายใหญ่ โดยมีทั้งหมด 3 ชุด ได้แก่ หุ้นกู้ชุดที่ 1 มูลค่า 4 พันล้านบาท ครบกำหนดไถ่ถอนปี พ.ศ. 2568 อายุ 5 ปี อัตราดอกเบี้ 2.78% ต่อปี ,หุ้นกู้ชุดที่ 2 มูลค่า 1.99 พันล้านบาท ครบกำหนดไถ่ถอนปี พ.ศ. 2570 อายุ 7 ปี อัตราดอกเบี้ 3.15% ต่อปี  และหุ้นกู้ ชุดที่ 3 มูลค่า 3.01 พันล้านบาท ครบกำหนดไถ่ถอนปี พ.ศ. 2573 อายุ 10 ปี อัตราดอกเบี้ย 3.42% ต่อปี
โดยหุ้นกู้ดังกล่าวเป็นส่วนหนึ่งของวงเงินออกและเสนอขายหุ้นกู้ไม่เกิน 1.5 หมื่นล้านบาท ที่ได้รับอนุมัติจากที่ประชุมสามัญผู้ถือหุ้นครั้งที่ 1/2556 เมื่อวันที่ 29 เมษายน 2556 ที่ประชุมสามัญผู้ถือหุ้นครั้งที่ 1/2558 เมื่อวันที่ 24 เมษายน 2558 และที่ประชุมสามัญผู้ถือหุ้นครั้งที่ 1/2562 เมื่อวันที่ 24 เมษายน 2562
สำหรับวัตถุประสงค์ในการออกหุ้นกู้ครั้งนี้ เพื่อใช้ในการลงทุน และ/หรือ เป็นเงินทุนหมุนเวียนทั่วไป (Working capital) และ/หรือ รองรับการขยายธุรกิจของผู้ออกหุ้นกู้ และ/หรือ เพื่อชำระคืนเงินกู้เดิม (Refinance) ก่อนหรือเมื่อครบกำหนดชำระ ซึ่งอาจรวมถึงการชำระคืนเงินกู้ยืมให้แก่ผู้จัดการการจัดจำหน่ายหุ้นกู้ก่อนหรือเมื่อครบกำหนดชำระ และ/หรือ จ่ายชำระคืนหุ้นกู้ของผู้ออกหุ้นกู้ที่ครบกำหนดไถ่ถอน